projecte-aina/catalan_government_crawling huggingface dataset:
L'any 1991, la Decisió del Consell de les Comunitats Europees 91/396/CEE, de 29 de juliol, imposa als estats membres l'obligació d'introduir el número 112 com a telèfon únic europeu d'urgència.
El 16 de juny de 1997, el Reial decret 903/1997 traspassa aquesta decisió a l'Estat espanyol i faculta les comunitats autònomes per prestar el servei.
L'any 2007, la Llei 9/2007, de 30 de juliol, del Centre d'Atenció i Gestió de Trucades d'Urgència 112 Catalunya estableix com a competència exclusiva de la Generalitat la implantació definitiva i la regulació del servei públic d'atenció de les trucades d'urgència.
Juliol 1991: 91/396/CEE: Decisió del Consell, de 29 de juliol de 1991.
Març 2002: S'aprova la Directiva 2002/22/CE del Parlament Europeu i del Consell, de 7 de març de 2002, relativa al servei universal i els drets dels usuaris en relació amb les xarxes i els serveis de comunicacions electròniques (Directiva servei universal).
Juliol 2003: Recomanació de la Comissió per a la localització de qui fa la trucada.
La Comissió Europea recomana als estats membres la implementació del mètode push enfront del pull per obtenir informació de localització de la trucada.
Juny 2009: El Reglament(CE) núm. 544/2009 del Parlament Europeu i del Consell de 18 de juny estableix que els ciutadans i les ciutadanes que utilitzin el seu telèfon mòbil quan viatgin a un altre estat membre han de rebre un SMS amb informació sobre el número europeu d'urgència 112.
Desembre 2009: La Directiva 2009/136/CE del Parlament Europeu i del Consell de 25 de novembre de 2009, sobre telecomunicacions, garanteix que la ciutadania europea tingui més bon accés als serveis d'emergència mitjançant l'ampliació de l'accés al 112 a través de la telefonia tradicional, a les noves tecnologies (com VoIP), l'obligació dels operadors de proporcionar informació sobre localització de trucades a les autoritats d'emergència i la millora d'accés al 112 per a persones amb discapacitat.
Juliol 2011: Resolució del Parlament Europeu, de 5 de juliol de 2011, sobre el servei universal i el número d'urgència 112.
La Llei 9/2007, de 30 de juliol, del Centre d'Atenció i Gestió de trucades d'Urgència 112 Catalunya té per objecte la regulació del servei en el territori de Catalunya, gestionat per l'Administració de la Generalitat per mitjà de la creació del Centre d'Atenció i Gestió de Trucades d'Urgència 112 Catalunya.
Estableix com a competència exclusiva de la Generalitat la implantació definitiva i la regulació del servei públic d'atenció a les trucades d'urgència.
Aquesta llei crea el Centre d'Atenció i Gestió de Trucades d'Urgència 112 Catalunya, entitat de dret públic, en què s'han de rebre i atendre els avisos que es facin al número 112 i des del qual s'han de portar a terme els requeriments d'assistència material que es considerin pertinents als centres directius, els organismes i les entitats competents en cada matèria.
Actualment no hi ha cap projecte de normativa en tràmit.
Trucar al telèfon d'emergències 112 és la manera més senzilla i ràpida que teniu d'informar d'una emergència.
El 112 alerta a tots els organismes que formen part del sistema de seguretat i emergències de Catalunya.
Amb una única trucada es posa en marxa el mecanisme per donar una resposta eficaç i eficient a cada necessitat.
Tot i això, la ciutadania ha de prendre mesures preventives per minimitzar els riscos i pot dur a terme actuacions que disminueixin o eliminin els riscos en moltes situacions.
L'autoprotecció és molt important per evitar una situació d'emergència o minimitzar-ne els efectes.
Els consells diversos que us oferim us seran molt útils.
El primer ja el sabeu: apreneu-vos de memòria i feu que la vostra família i amistats sàpiguen que, en cas d'emergència, el telèfon al qual cal trucar és el 112!
El Telèfon d'Emergències 112 de Catalunya dona la primera resposta a qualsevol situació d'emergència, amb un servei que garanteix la seguretat de les persones, el medi natural i els béns.
Des dels dos centres d'atenció i gestió telefònica, situats a Barcelona i a Reus, la nostra plantilla professional atén cada dia milers de trucades que la ciutadania fa per alertar de tot tipus d'emergències.
Amb els recursos tecnològics més avançats, un equip humà professional, eficient i eficaç, es garanteix poder oferir una resposta ràpida i de qualitat a totes les peticions fetes des de qualsevol punt de Catalunya.
El CAT112 posa a disposició de la ciutadania un mapa en què podeu consultar la ubicació dels pals senyalitzadors que indiquen zones de cobertura per poder trucar al telèfon 112 en cas d'emergència en zones on, en general, no n'hi ha. També podeu consultar els refugis de muntanya des dels quals es pot contactar amb els serveis d'emergència, ja sigui perquè disposen de cobertura, perquè hi ha un guarda (en temporada) amb telèfon satèl·lit o polsador d'emergència.*
A Catalunya, aproximadament al 25% del territori no hi ha cobertura de telefonia mòbil de cap mena.
Per trucar al telèfon d'emergències 112 des d'un telèfon mòbil, cal que al lloc on ens trobem hi hagi cobertura d'alguna companyia, encara que no sigui la que tinguem contractada.
A Catalunya, la major part de les zones sense cobertura mòbil de cap mena són d'alta muntanya o rurals remotes.
Malgrat això, el CAT112 senyalitza punts on sí que hi ha cobertura a les rutes de senderisme que transcorren per aquestes zones en què, en general, no hi ha cobertura.
Els pals serveixen per saber que en aquella petita zona sí que hi ha cobertura.
D'aquesta manera, si un grup d'excursionistes pateixen o són testimonis d'una emergència en un d'aquests recorreguts, poden desplaçar-se fins a l'últim pal senyalitzador que han passat per alertar els operadors o operadores del telèfon d'emergències 112.
Els pals senyalitzadors disposen d'una matrícula que inclou xifres i lletres per tal d'identificar quin pal és exactament i que els operadors o operadores del telèfon 112 sàpiguen de manera automàtica des d'on truca la persona que vol avisar de l'emergència.
També podeu consultar els refugis de muntanya des dels quals es pot trucar al 112 perquè disposen de cobertura mòbil, bé disposen d'un telèfon via satèl·lit (mentre estigui el guarda), o disposen d'un polsador d'emergència.
En els refugis hi ha una placa amb un número de matrícula.
Dient aquest número a l'operador o operadora del CAT112, sabrà on es troba la persona que truca.
Amb l'ajut d'aquest mapa, es poden planificar excursions que passin per les zones on hi ha pals del CAT112, preveient el fet que, en cas d'emergència, ens trobem sense la possibilitat d'avisar els cossos d'emergències.
* La informació de cobertura de telefonia mòbil, facilitada pel Centre de Telecomunicacions i Tecnologia de la Informació, adscrit al Departament de la Presidència, a partir d'un servidor extern, es correspon amb la representació de la cobertura teòrica que ofereixen diferents operadors.
Per tant, podem trobar discrepàncies entre aquesta i la cobertura real.
Podeu consultar més informació al seu cercador de cobertura.
Es mostraran en el mapa els punts que coincideixin amb els criteris de cerca següents:
Quan diverses persones ja han telefonat al 112 per notificar un mateix accident o emergència, és possible que el personal que atén la trucada només et pregunti si tens informació addicional útil.
Actuem d'aquesta manera per alliberar la línia telefònica més ràpidament i garantir una resposta ràpida a la propera trucada d'emergència.
Tothom ha de ser conscient que les trucades inadequades o falses poden perjudicar altres persones que es troben davant d'una emergència real.
Les infraccions per l'ús indegut del 112 poden comportar sancions.
Les infraccions que tipifica la llei són sancionades amb una multa que, en els casos més greus, va des de 15.001 fins a 60.000 euros.
En compliment de l'article 5 de la Llei orgànica 15/1999, de 13 de desembre, de protecció de dades de caràcter personal, us informem que les dades personals que faciliteu quan truqueu al telèfon 112 de Catalunya seran incorporades al fitxer "Telèfon del Centre d'Atenció i Gestió de Trucades 112 Catalunya", el qual té com a finalitat enregistrar les trucades fetes al servei d'atenció de trucades d'urgència a través del número telefònic 112 i del qual és responsable el Centre d'Atenció i Gestió de Trucades d'Urgència 112 Catalunya.
Podeu exercir els drets d' accés, rectificació, oposició i cancel·lació mitjançant un escrit, acompanyat del vostre DNI, adreçat al Centre d'Atenció i Gestió de Trucades d'Urgència 112 Catalunya, c.
Diputació, 355, 08009 de Barcelona, o a través de l'adreça de correu electrònic [EMAIL].
App per trucar al CAT112 amb geolocalització
El Telèfon d'Emergències 112 de Catalunya posa a disposició de tothom l'app gratuïta per a telèfons mòbils My112, que envia de manera automàtica als professionals del 112 les coordenades de localització de la persona que truca per alertar d'una emergència.
L'app My112, desenvolupada pel CAT112 conjuntament amb Telefónica, es gratuïta i està disponible per a sistemes Android i iOS.
Geolocalitzar la trucada de manera automàtica augmenta la capacitat de resposta dels cossos d'emergències.
La localització és especialment indicada per a casos en què la persona que pateix l'emergència o que n'és testimoni no sap on està exactament (zones rurals, en trajectes per carretera, etcètera).
El Telèfon d'Emergències 112 de Catalunya disposa també de dues aplicacions per a telèfons mòbils intel·ligents que faciliten l'accés universal al 112 de totes les persones, sigui quina sigui la seva condició.
La primera aplicació, en funcionament des del 2013, permet a les persones sordes comunicar-se amb el telèfon d'emergències 112 a través de pictogrames, vídeos en llengua de signes en català i castellà, i amb un servei de geolocalització.
L'app funciona a partir de tres pictogrames que corresponen als tres motius més comuns de trucades al 112: les emergències mèdiques, les policials i les relacionades amb els bombers i l'extinció d'incendis.
Quan la persona usuària ha seleccionat l'opció convenient, pot escollir diverses situacions, per exemple, maltractaments, agressions, suïcidis, accidents, incendis o malalties, etc. Aquesta aplicació millora l'autonomia de les persones sordes, que poden alertar quan pateixen una emergència, però també quan en són testimonis.
Es pot sol·licitar aquest servei a la Federació de Persones Sordes de Catalunya (FESOCA) a través del seu lloc web, ja que l'entitat s'encarrega de distribuir i canalitzar l'eina a les 32 associacions federades, a l'Associació Provincial de Laringectomitzats de Lleida al seu lloc web, i a la Federació d'Associacions Catalanes de Pares i Persones Sordes (ACAPPS) a través de l'adreça de correu electrònic: [EMAIL].
A més, el Telèfon d'Emergències 112 de Catalunya també disposa d'alternatives a la trucada telefònica com l'SMS i el fax.
Enviar el document on es pot indicar, assenyalant el dibuix concret, de quin tipus d'emergència es tracta.
Adreça: Diputació 355, 08009 de Barcelona
Identificar i gestionar les sol·licituds d'informació a la ciutadania.
Es preveuen comunicacions de dades al departament d'Interior de la Generalitat de qui depèn aquest Centre.
Les dades personals es mantindran en el sistema fins la resolució de la seva petició i les responsabilitats que es poden derivar.
Teniu dret a saber si s'està tractant les vostres dades personals o no.
Com a persones interessades, teniu dret:
Podeu sol·licitar la limitació del tractament de les vostres dades d'acord amb les condicions que estableix l'article 18 del Reglament general de protecció de dades.
En aquest cas, únicament tractarem les vostres dades:
En determinades circumstàncies, podeu oposar-vos, mitjançant una sol·licitud motivada, al tractament de les vostres dades personals.
Podeu exercir els vostres drets d' accés, rectificació, supressió, oposició al tractament i sol·licitud de limitació, adreçant-vos al Centre d'Atenció i Gestió de Trucades d'Urgència 112 Catalunya: c.
Diputació 355, 08009 de Barcelona o a traves de l'adreça de correu electrònic [EMAIL]
Si considereu que els vostres drets s'han vulnerat, teniu dret a presentar una reclamació davant l' Autoritat Catalana de Protecció de Dades.
Podeu fer-ho mitjançant un escrit, o des de la seva seu electrònica.
El web del CAT112 ha introduït uns jocs interactius perquè els més menuts i menudes (i qui no ho és tant) memoritzin el telèfon d'emergències i aprenguin quan s'hi ha de trucar i quan no.
Els diferents jocs estan separats al menú principal en dos grups d'edat (0-6 anys i 7-13 anys) i, un cop a dins, es pot escollir entre jocs de memòria, d'associació, trencaclosques o sopes de lletres.
A cada franja d'edat hi ha tres trencaclosques diferents amb la vinyeta d'una emergència (un rescat a la muntanya, un accident de trànsit, un incendi...) i ensenyen amb dibuixos situacions concretes en què s'ha de trucar al telèfon d'emergències.
En el joc de memòria s'han de fer parelles a escollir entre les situacions en què cal trucar al 112 i aquelles en què no s'hi ha de trucar; els i les professionals d'emergències que hi treballen –policies, bombers, personal mèdic, protecció civil, agents rurals–, i els diferents vehicles d'emergències.
A més, en cada connexió, el joc de memòria ordena les peces de manera diferent, així que els infants poden tornar a provar-hi sort tants cops com vulguin sense repetir la partida.
La sopa de lletres amaga sis paraules relacionades amb el 112 i el joc de l'associació ajuda a aprendre, sempre amb dibuixos de colors vius, el missatge de quan s'ha de trucar a emergències (fuita de gas, robatori, accident laboral, persona que s'ha perdut, malaltia...) i quan no s'ha de trucar mai (per fer bromes, per demanar informació, per fer tràmits mèdics, etc.).
És molt important que els nens i les nenes sàpiguen què és el telèfon d'emergències 112, per a què serveix i quan cal trucar-hi i quan no.
És el mateix telèfon a tots els països de la Unió Europea, per tant és especialment interessant que el coneguin de cara a les vacances si marxeu fora.
El CAT112, empresa pública que gestiona el telèfon d'emergències 112 a Catalunya, posa a disposició dels infants, mares i pares i professorat aquesta eina didàctica per difondre un servei públic essencial.
En cas que ho necessitis per a un tràmit legal (per exemple, un judici), pots demanar un informe de trucada per diferents vies:
Mitjançant l'adreça electrònica [EMAIL], adjuntant el document annex document annex signat i fent constar una adreça postal on enviar l'informe original per registre de la Generalitat.
Mitjançant la tramitació en línia a Tràmits Gencat de la Generalitat, a l'apartat "Sol·licitud d'informe d'una trucada d'urgència al telèfon 112", al següent enllaç.
Presencialment en els següents punts de tramitació.
Pots consultar els punts de tramitació al següent enllaç.
Identificació del tractament: "Peticions d'informació (consultes)".
Responsable del tractament: Centre d'Atenció i Gestió de Trucades d'Urgència 112 Catalunya.
Finalitat del tractament: Identificar i gestionar les sol·licituds d'informació a la ciutadania.
Legitimació: Consentiment de l'interessat pel tractament de les seves dades per donar resposta a la petició d'informació.
Destinataris: Es poden comunicar les dades a altres òrgans de l'Administració Pública.
Drets de les persones interessades: Sol·licitar l'accés, rectificació o supressió de les dades, i la limitació o oposició al tractament, així com revocar el consentiment mitjançant un escrit, acompanyat del vostre DNI, adreçat al Centre d'Atenció i Gestió de Trucades d'Urgència 112 Catalunya: c.
Diputació, 355, 08009 de Barcelona, o a través de l'adreça de correu electrònic [EMAIL]
Informació addicional: Si voleu ampliar aquesta informació podeu consultar la informació addicional del tractament.
Pot sol·licitar una visita en grup qualsevol col·legi públic o privat, entitat, agrupació, organisme o empresa, tant nacional com estrangera.
Les visites a l'edifici 112 de Reus es fan de dilluns a divendres no festius entre les 9 i les 14 hores.
La durada és d'una hora i mitja aproximadament.
A la sol·licitud s'ha de proposar un dia i una hora, amb un mes d'antelació com a mínim, i si aquesta data no fos possible, el CAT112 proposarà una data alternativa.
És recomanable que els grups no siguin de menys de 10 persones ni de més de 15.
A les visites escolars, hi ha d'haver dos professors o professores com a mínim acompanyant el grup.
Identificació del tractament: "Visites de l'edifici de Reus".
Responsable del tractament: Centre d'Atenció i Gestió de Trucades d'Urgència 112 Catalunya.
Finalitat del tractament: Consulta i comprovació de dades identificatives de les persones que visiten l'edifici del CAT112 de Reus en qualitat de visitants.
Legitimació: Consentiment de l'interessat pel tractament de les seves dades a través de la petició de visita.
Destinataris: Es preveuen comunicacions de dades al departament d'Interior de la Generalitat de qui depèn aquest Centre.
Drets de les persones interessades: Sol·licitar l'accés, rectificació o supressió de les dades, i la limitació o oposició al tractament, així com revocar el consentiment mitjançant un escrit, acompanyat del vostre DNI, adreçat al Centre d'Atenció i Gestió de Trucades d'Urgència 112 Catalunya: c.
Diputació, 355, 08009 de Barcelona, o a través de l'adreça de correu electrònic [EMAIL]
Informació addicional: Si voleu ampliar aquesta informació podeu consultar la informació addicional del tractament.
Aquest pàgina mostra diferents representacions de dades del 112: estadístiques de trucades, mapes de trucades, mapes de trucades en referència a la població, estadístiques d'incidents, mapes d'incidents i mapes d'incidents en referència a la població.
Tots els gràfics i mapes són interactius i permeten seleccionar conjunts de dades simplement clicant-hi a sobre.
Pots moure't per les diferents pàgines amb la barra de navegació inferior.
El Telèfon d'emergències 112 disposa d'un servei que permet atendre les trucades en més de 50 idiomes.
L'equip humà que atén les trucades de la ciutadania està format per fins a 150 professionals.
Cada un dels dos està preparat per atendre el 100% de les trucades en cas necessari.
Podeu parlar amb el bot de gencat a WhatsApp o bé clicant a https://t.co/fhjBqVZXvP? amp=1 o desant el número +34 681 012 012.
WhatsApp és un programa de propietat multiplataforma de missatgeria instantània per a telèfons intel·ligents
També hem posat en marxa un cercador semàntic 'Pregunta a gencat' http://gen.cat/preguntescovid que interroga gairebé 450 preguntes més freqüents.
A partir de la iniciativa de comunicar diàriament la resposta a les preguntes més freqüents que va fer des del primer moment la Direcció General de Protecció Civil, s'ha creat aquest apartat per donar resposta a moltes preguntes sobre la situació d'emergència sobre el coronavirus.
Les consultes que recollia aquest document estan incloses sobretot en els apartats Mobilitat i Obertura d'establiments.
A més de les consultes ja recollides per Protecció Civil, s'inclouen les consultes de Salut (l'àmbit en què se centra aquesta emergència) i més consultes d'altres temàtiques (ajuts socials, comerç i consum, educació i universitats, treball i empresa...).
El nou bot que posa ordre a les consultes que ens entren pel canal d'atenció a Telegram 012.
És la peça que ens completa el circuit d'automatització de les consultes a gencat.
Fins ara l'atenció la feien directament els operadors d'Atenció Ciutadana o del 012.
Ara, en canvi, el ciutadà pot triar entre ser atès per una persona informadora directament o bé consultar les preguntes més freqüents sobre el coronavirus a través d'una navegació temàtica.
El bot resultarà molt eficaç també quan hi hagi cua de consultes i fora de l'horari de consultes personals.
Telegram és una aplicació de missatgeria instantània gratuïta i feta amb programari lliure que permet enviar i rebre missatges a través d'Internet.
Permet crear grups i enviar imatges i vídeos.
Des del Centre d'Atenció i Gestió de Trucades d'Urgència 112 Catalunya oferim un servei fonamental a la ciutadania que garanteix la seguretat de les persones, el medi natural i els béns.
El telèfon 112 dona resposta a qualsevol situació d'emergència.
Des dels dos centres d'atenció i gestió telefònica, el nostre personal professional gestiona totes les emergències dins del territori català, fent ús dels recursos tecnològics més avançats per poder tenir una resposta ràpida i eficient.
Al CAT112 treballem amb dos centres perfectament coordinats per oferir la màxima seguretat en l'atenció: el centre 112 de Barcelona i el centre 112 de Reus.
A les sales 112 se centralitzen totes les trucades d'urgència i es dona resposta immediata les 24 hores del dia els 365 dies de l'any.
Els operadors i operadores, que reben una formació específica i que disposen d'una gran experiència, atenen els requeriments de qualsevol punt del territori donant-hi una resposta ràpida i coordinada.
L'existència de dos centres físics interconnectats garanteix la continuïtat del servei en les circumstàncies més adverses, inclús de grans catàstrofes, ja que en cas de contingència tecnològica, operativa o de recursos humans, qualsevol dels dos centres pot assumir el 100% de la gestió de les trucades de la ciutadania.
El centre 112 de Reus s'ubica estratègicament per atendre amb rapidesa qualsevol emergència que es produeixi a les indústries petroquímiques i les centrals nuclears del Camp de Tarragona.
Des del centre s'accedeix a una àmplia xarxa d'infraestructures com són les autovies T-11 i A-7 i l'autopista AP-7, l'aeroport de Reus, el port de Tarragona i l'estació del tren d'alta velocitat del Camp de Tarragona.
El centre de la Zona Franca a Barcelona és actiu des del 2008 i atén aproximadament la meitat de les trucades al telèfon 112 de tot el territori.
La sala es troba en un edifici on també hi ha el Sistema d'Emergències Mèdiques.
L'existència de dos centres separats territorialment permet assegurar la continuïtat del servei davant qualsevol contingència i garantir la millor atenció al 100% de les trucades.
Us assessorem per garantir l'exercici dels drets i el compliment de les obligacions que teniu en les relacions de consum com a agents econòmics que operen en el mercat.
Us ajudem a conèixer la normativa vigent en matèria de defensa de les persones consumidores i usuàries i a resoldre dubtes en la seva interpretació o aplicació.
Podeu utilitzar els nostres serveis mitjançant les eines següents:
Resposta als dubtes en la interpretació o aplicació de la normativa vigent en matèria de defensa de les persones consumidores i usuàries.
Cercador de normatives aplicables en matèria de consum.
Les empreses tenen una necessitat de millora per tal de poder estimular i conservar la fidelitat del client, ja que un client descontent genera una cadena de clients insatisfets, que pot comportar perjudicis en l'activitat empresarial.
Davant d'aquest fet, l'adhesió a la Junta Arbitral de Consum de Catalunya dóna una imatge de seriositat, credibilitat i professionalitat que consolida l'actitud del client envers l'empresa adherida.
La Petició genèrica permet que qualsevol persona física o jurídica presenti la documentació requerida relacionada amb tot tipus de gestió, tràmit o expedient sobre qualsevol assumpte, per via telemàtica.
Aquestes peticions o aportacions de documentació a l'ACC es formalitzen mitjançant el formulari enllaçat i han d'anar adreçades al departament d'Empresa i Coneixement, tema Comerç i consum, subtema Consum.